O sursă importană de informații este însă capitolul „Verboncul” în care Slavici menționează luptele pentru eliberarea Italiei desfășurate sub conducerea generalului Giuseppe Garibaldi (1807-1882) care vor culmina cu Al Doilea Război de Independență Italian. Tinerii transilvăneni trimiși în cătănie la Mantova, Verona și Veneția scriau celor de acasă că Garibaldi se pregătea „să-i adune pe italieni sub arme și să-i ridice împotriva împăratului”, având legături cu conducătorul revoluționar maghiar Lajos Kossuth (1802-1894) care se pregătea să se întoarcă în Ungaria pentru a-i alunga pe austrieci. Se vorbește, de asemenea, de speranțele austriecilor în feldmareșalul Josef Radetzky (1766-1858), guvernator general al Regatului Lombardia-Veneția (1849-1857), cunoscut pentru asprimea cu care a reprimat mișcarea revoluționară din nordul Italiei. Războiul pentru eliberarea Italiei a culminat în 1859 cu victoriile de la Magenta (4 iunie) și Solferino (24 iunie) în care armata austriacă a suferit înfrângeri grele. Trică, fiul Marei, plecat pe front ca voluntar, a luat parte la acele lupte și a fost lovit în șold de „o țandură de bombă”, fiind internat apoi într-un spital din Verona.